බාල්දි වැසිකිළි ක‍්‍රමය මෙරට භාවිතයට ගැනෙන්නේ 1880 වර්ෂයෙන් පසුව බව පැරණි ඉංගී‍්‍රසි පාලන වාර්තා අනුව පැහැදිලි වේ. ගාල්ල කොටුවේ එතෙක් පැවති ක‍්‍රමය වූයේ කොටුවේ ඇති භූගත කාණු පද්ධතියට වැසිකිළි අපද්‍රව්‍ය යොමුකැර තිබීමයි. මේ ක‍්‍රමය හේතුවෙන් මීයන්, කැරපොත්තන් වැනි අපිරිසිදු සතුන් බෝවන බවත් ලෙඩ රෝග පැතිරෙන බවටත් කොටුවේ පදිංචි කරුවන් කරන ලද චෝදනාවක් හේතුවෙන් බි‍්‍රතාන්‍ය රජය ගාල්ල කොටුවේ බාල්දි වැසිකිළි ක‍්‍රමය ආරම්භ කිරීමට කටයුතු කරන ලදී. ඒ අනුව 1892 වර්ෂයේ දී ගාල්ල කොටුවේ එවකට තිබූ චැන්ඩෝ වීදිය (වර්තමානයේ වික‍්‍රමසිංහ මාවත) වූ නිවාස ස`දහා බාල්දි වැසිකිළි ක‍්‍රමය ගාල්ල මහා නගර සභාව මගින් පථම වතාවට හදුන්වාදෙන ලදී.